**Povzetek revizijskega poročila *Predlog zaključnega računa proračuna Republike Slovenije za leto 2016***

Računsko sodišče je revidiralo predlog zaključnega računa proračuna Republike Slovenije za leto 2016 in pravilnost izvršitve državnega proračuna za leto 2016.

Cilja revizije sta bila izrek mnenja o predlogu splošnega dela zaključnega računa (obsega bilanco prihodkov in odhodkov, račun finančnih terjatev in naložb ter račun financiranja) in izrek mnenja o pravilnosti izvršitve državnega proračuna za leto 2016.

Revidirani uporabniki javnih sredstev so bili Vlada Republike Slovenije, posamezna ministrstva oziroma vladni službi in upravna enota.

Računsko sodišče je o predlogu splošnega dela zaključnega računa za leto 2016 izreklo *mnenje s pridržkom*, ker so bile ugotovljene napake pri izkazovanju prejemkov in izdatkov.

Med odhodki niso izkazani odhodki za provizijo Javnemu skladu Republike Slovenije za podjetništvo, med odhodki in prihodki pa niso izkazani posli (dane subvencije obrestne mere, prejete provizije), ki jih za račun Republike Slovenije izvaja Javni sklad Republike Slovenije za podjetništvo. Med odhodki so previsoko izkazani odhodki za odškodnine po Zakonu o plačilu odškodnine žrtvam vojnega in povojnega nasilja in Zakonu o izdaji obveznic za plačilo odškodnine za zaplenjeno premoženje zaradi razveljavitve kazni zaplembe premoženja, in sicer zaradi napačnega izkazovanja teh odhodkov v letu 2016 namesto v letu 2015. Med prihodki so napačno razvrščeni davčni prihodki (DDV in drugi davki).

V računu finančnih terjatev in naložb so previsoko izkazani izdatki za posojila Javnemu skladu Republike Slovenije za podjetništvo in Javnemu skladu Republike Slovenije za regionalni razvoj in razvoj podeželja. Hkrati so izdatki in prejemki v tem računu tudi prenizko izkazani, saj med izdatki oziroma med prejemki niso izkazani posli, ki jih za račun Republike Slovenije izvaja Javni sklad Republike Slovenije za podjetništvo.

Poleg tega v bilanci prihodkov in odhodkov računsko sodišče ni moglo potrditi izkazanih kapitalskih prihodkov; v računu finančnih terjatev in naložb pa ni moglo potrditi izdatkov za povečanje namenskega premoženja v skladih v enakem znesku, ker stvarnih vložkov ni ocenil pooblaščeni revizor.

Računsko sodišče je na podlagi ugotovitev o pravilnosti izvršitve državnega proračuna za leto 2016 izreklo *mnenje s pridržkom*. Ugotovljena neskladja s predpisi so navedena v nadaljevanju.

Neskladja s predpisi o plačah in drugih odhodkih zaposlenih:

* Zakon o Vladi Republike Slovenije: niso bili sprejeti pravni ukrepi za urejenost razmer na področju delovnih razmerij javnih uslužbencev, ki se nanašajo na stalno pripravljenost in povračilo stroškov prevoza na delo in z dela;
* Zakon o javnih uslužbencih:javni uslužbenec ni bil imenovan v najnižji naziv na delovnem mestu;
* Zakon o sistemu plač v javnem sektorju: pri določitvi plačnega razreda javnemu uslužbencu niso bila upoštevana že dosežena napredovanja v plačnih razredih;
* Zakon o javnih financah: javnim uslužbencem niso bila obračunana in izplačana povračila stroškov prevoza na delo in z dela v skladu z načelom učinkovitosti in načelom gospodarnosti; pred izplačilom povračila stroškov prevoza na delo in z dela nista bila preverjena pravni temelj in višina obveznosti;
* Kolektivna pogodba za javni sektor: javnemu uslužbencu ni bil pravilno obračunan in izplačan dodatek za delo v neenakomerno razporejenem delovnem času in dodatek za izmensko delo, javnemu uslužbencu je bil obračunan in izplačan dodatek za stalno pripravljenost brez vnaprejšnje pisne odreditve, javni uslužbenki je bil nepravilno obračunan dodatek za delo v deljenem delovnem času in dodatek za izmensko delo;
* Uredba o postopku za zasedbo delovnega mesta v organih državne uprave in v pravosodnih organih: objava ni vsebovala vseh predpisanih sestavin;

Neskladja s predpisi pri prevzemanju in plačevanju obveznosti iz proračuna:

* Zakon o javnih financah: sredstva proračuna niso bila uporabljena za financiranje nalog v višini, ki je nujna za delovanje in izvajanje teh nalog in programov, ni bilo upoštevano načelo gospodarnosti, sredstva proračunske rezervacije so bila zagotovljena za namene, ki bi jih bilo mogoče načrtovati, oziroma za sanacije naravnih nesreč, obveznosti niso bile prevzete s pisno pogodbo, pred izplačili nista bila preverjena pravni temelj in višina obveznosti;
* Zakon o izvrševanju proračunov Republike Slovenije za leti 2016 in 2017: plačilo ni bilo izvedeno v zakonskem roku;
* Zakon o integriteti in preprečevanju korupcije: pogodbi nista vsebovali protikorupcijske klavzule;
* Ustanovna listina Organizacije Združenih narodov: obveznosti do Organizacije združenih narodov, povezane z mirovno misijo v Darfurju, niso bile izpolnjene v roku;
* Uredba o načinu izvajanja gospodarske javne službe vzdrževanja državnih cest in o koncesiji te javne službe: koncesijsko razmerje za vzdrževanje državnih cest je bilo podaljšano za daljše obdobje, kot je dopuščala uredba;
* Pravilnik o postopkih za izvrševanje proračuna Republike Slovenije: pogodba ni bila sklenjena pred začetkom izvajanja storitev oziroma nabave blaga, v sistemu MFERAC je bila pogodba prepozno evidentirana.

Neskladja s predpisi o oddaji javnih naročil:

* Zakon o javnem naročanju: javno naročilo je bilo oddano brez izvedenega postopka oddaje javnega naročila, tehnične specifikacije niso bile oblikovane na podlagi funkcionalnih zahtev predmeta naročila, javno naročilo je bilo oddano po postopku s pogajanji brez predhodne objave, čeprav za to niso bili izpolnjeni pogoji, način izračuna ocenjene vrednosti javnega naročila ni bil razviden iz dokumentacije, ki jo je o javnem naročilu vodil naročnik, pri oddaji javnih naročil ni bilo spoštovano načelo zagotavljanja konkurence med ponudniki, pri oddaji javnega naročila niso bile izločene nepopolne ponudbe ponudnika;
* Pravilnik o izvajanju javnih naročil in javnih razpisov Ministrstva za notranje zadeve: obrazložitev predpostavk določitve ocenjene vrednosti predmeta javnega naročila ni bila razvidna iz dokumentacije;
* pogodbe: niso bila spoštovana določila pogodb.

Neskladja s predpisi pri dodeljevanju transferov:

* Zakon o javnih financah: ni bilo upoštevano načelo gospodarnosti, obveznost ni bila prevzeta s pisno pogodbo, pred izplačilom niso bili preverjeni pravni temelji in višina obveznosti, ni bil zagotovljen notranji nadzor javnih financ zaradi nesprejetja normativov za določitev višine potrebnih sredstev prejemnikom sredstev, ni bil izvajan ustrezen nadzor nad poslovanjem pravnih oseb ter ustrezen nadzor nad izvajanjem odobrenih programov pravnih oseb;
* Zakon o izvrševanju proračunov Republike Slovenije za leti 2016 in 2017: izplačilo ni bilo izvedeno v zakonskem roku, posrednim proračunskim uporabnikom niso bila pravočasno posredovana izhodišča za pripravo finančnih načrtov, v pogodbi niso bile določene obveznosti porabe sredstev, danih kot predplačila, v pogodbi ni bila določena obveznost, da je treba prejeta sredstva porabiti najkasneje v 150 dneh od prejema, v izhodiščih za pripravo finančnih načrtov niso bila vključena sredstva celotnega financiranja posrednega proračunskega uporabnika, posrednemu proračunskemu uporabniku so bila zagotovljena sredstva v celotnem obsegu in ne le največ 80 odstotkov realiziranih izdatkov;
* Zakon o izvrševanju proračunov Republike Slovenije za leti 2014 in 2015: plačilo ni bilo izvedeno v zakonskem roku;
* Zakon o blagovnih rezervah:o uporabi blagovnih rezerv je bilo odločeno v večjih količinah, kot je bilo dopustno, soglasje k pogodbi za nabavo blaga je bilo izdano, preden sta bili sprejeti sprememba in dopolnitev petletnega programa, blagovne rezerve so bile uporabljene, preden je bil izdan sklep o uporabi blagovnih rezerv za ta namen, k naročilnicam za nabave blaga ni bilo izdano soglasje;
* Zakon o organizaciji in financiranju vzgoje in izobraževanja: niso bila predpisana merila za vrednotenje materialnih stroškov, osnovnim šolam za povračilo stroškov prevoza na delo in z dela za zaposlene sredstva niso bila izplačana v pravilni višini;
* Zakon o izobraževanju odraslih: javni razpis za izbor izvajalcev izobraževalnega programa za brezposelne ni bil izveden, podzakonski akt za določitev načina in postopka javnega razpisa in izbora izvajalcev ni bil izdan v zakonskem roku;
* Zakon o uresničevanju javnega interesa za kulturo: nad poslovanjem pravnih oseb se ni izvajal nadzor;
* Zakon o stvarnem premoženju države in samoupravnih lokalnih skupnosti: letališka infrastruktura je bila oddana v brezplačno uporabo, čeprav za to ni bilo pogojev;
* Zakon o gospodarskih javnih službah: izvajanje gospodarske javne službe obratovanja letališča državnega pomena ni bilo zagotovljeno v eni izmed predpisanih oblik;
* Uredba (ES) št. 1370/2007 Evropskega parlamenta in Sveta z dne 23. oktobra 2007 o javnih storitvah železniškega in cestnega potniškega prevoza ter o razveljavitvi uredb Sveta (EGS) št. 1191/69 in št. 1107/70343: koncesijske pogodbe za opravljanje gospodarske javne službe javnega linijskega prevoza potnikov v notranjem cestnem prometu so bile podaljšane za daljše obdobje, kot to dopušča uredba;
* Uredba o koncesijah za opravljanje gospodarske javne službe izvajanja javnega linijskega prevoza potnikov v notranjem cestnem prometu: višina kompenzacije ni bila določena na podlagi analize stroškov;
* Uredba o načinu izvajanja gospodarske javne službe javni linijski prevoz potnikov v notranjem cestnem prometu in o koncesiji te javne službe: koncesijska pogodba je bila sklenjena na podlagi nepopolne vloge prijavitelja;
* Uredba o koncesiji za izvajanje gospodarske javne službe obratovanja javnega letališča Edvarda Rusjana Maribor: javni razpis za izbiro koncesionarja ni bil izveden v predpisanem roku;
* Uredba o javnem financiranju visokošolskih zavodov in drugih zavodov: pri izračunu višine dodeljenih sredstev je bila upoštevana napačna osnova za izračun, pogodbe niso vsebovale načrta izvajanja študijske dejavnosti, sklep o temeljnem stebru financiranja visokošolskih zavodov ni bil izdan v predpisanem roku;
* Pravilnik o postopkih za izvrševanje proračuna Republike Slovenije: pogodba ni bila sklenjena pred začetkom izvajanja storitve oziroma nabave blaga, merila iz javnega razpisa so bila nepravilno uporabljena;
* Pravilnik o normativih in standardih za izvajanje programa osnovne šole: merila in kriteriji za plačilo ur dodatne strokovne pomoči niso bili določeni;
* pogodbe: niso bila spoštovana določila pogodb;
* pooblastila za sprostitev blagovnih rezerv: izdana sta bila sklepa, s katerima je bilo odločeno, da se državne blagovne rezerve uporabijo za **(I)**[[1]](#footnote-1) xxxx xxxxxx **(I)** in ne za **(I)**xxxxx x xxx xx xx xx x xxxx xxxxxxxxx **(I)** na ozemlju Republike Slovenije.

Vlada Republike Slovenije, ministrstva in vladni službi med izvajanjem revizije niso odpravili vseh napak in nepravilnosti, zato je računsko sodišče zahtevalo predložitev *odzivnih poročil*, podalo pa je tudi priporočila za izboljšanje poslovanja.

Ljubljana, 1. avgusta 2017

1. **(I)** – INTERNO po Zakonu o tajnih podatkih, Uradni list RS, št. 50/06-UPB2, 9/10, 60/11. [↑](#footnote-ref-1)